CELEX: 62014TN0499
Language: fi
Date: 2014-06-23 00:00:00
Title: Asia T-499/14: Kanne 23.6.2014 – Ertico – Its Europe v. komissio

27.10.2014   
            
            
               FI
            
            
               Euroopan unionin virallinen lehti
            
            
               C 380/14
            
         Kanne 23.6.2014 – Ertico – Its Europe v. komissio
   (Asia T-499/14)
   2014/C 380/19
   Oikeudenkäyntikieli: englanti
   
      Asianosaiset
   
   
      Kantaja: European Road Transport Telematics Implementation Coordination Organisation – Intelligent Transport Systems & Services Europa (Ertico – Its Europe) (Bryssel, Belgia) (edustajat: asianajajat M. Wellinger ja K. T'Syen)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan 15.4.2014 tehdyn Euroopan komission validointilautakunnan päätöksen, jossa katsotaan, ettei kantaja ole mikroyritysten sekä pienten ja keskisuurten yritysten määritelmästä 6.5.2003 annetun komission suosituksen 2003/361/EY (EYVL L 124, s. 36) mukainen mikroyritys eikä pieni tai keskisuuri yritys, ja
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa neljään kanneperusteeseen.
   
               1)
            
            
               Ensimmäinen kanneperuste, joka perustuu siihen väitteeseen, että validointilautakunnan päätelmä siitä, ettei kantaja ole mikroyritys eikä pieni tai keskisuuri yritys, perustuu komission suosituksen 2003/361/EY liitteen 3 artiklan 4 kohdan ilmeiseen virheelliseen tulkintaan.
            
         
               2)
            
            
               Toinen kanneperuste, joka perustuu siihen väitteeseen, että päätellessään, ettei kantaja ole mikroyritys eikä pieni tai keskisuuri yritys ja jättäessään komissiolle mahdollisuuden vaatia takaisin puiteohjelman mukainen avustus, joka on kantajalle myönnetty menneisyydessä, validointilautakunta on loukannut seuraavia eurooppaoikeuden perustavanlaatuisia periaatteita: i) hyvän hallinnon periaate, ii) oikeusvarmuuden periaate ja iii) kantajan perusteltu luottamus.
            
         
               3)
            
            
               Kolmas kanneperuste, joka perustuu siihen väitteeseen, että validointilautakunta on loukannut kantajan puolustautumisoikeuksia ja hyvän hallinnon periaatetta, koska se ei antanut kantajalle mahdollisuutta esittää kantansa.
            
         
               4)
            
            
               Neljäs kanneperuste, joka perustuu siihen väitteeseen, että validointilautakunta ei ole noudattanut velvollisuuttaan perustella päätöksensä.